## Rješenje Hrvatske agencije za poštu i elektroničke komunikacije, klasa: UP/I-344-08/09-01/60, urbroj: 376-09-09-02 DM/MM od 12. studenoga 2009. godine

### NN 147/2009 (10.12.2009.), Rješenje Hrvatske agencije za poštu i elektroničke komunikacije, klasa: UP/I-344-08/09-01/60, urbroj: 376-09-09-02 DM/MM od 12. studenoga 2009. godine

HRVATSKA AGENCIJA ZA POŠTU I ELEKTRONIČKE KOMUNIKACIJE

3591

Na temelju članka 114. stavka 1. točke 10., i stavka 6. Zakona o elektroničkim komunikacijama (»Narodne novine«, br. 73/08, dalje u tekstu: ZEK), nakon provedenog postupka stručnog nadzora nad pravnom osobom VIP NET d.o.o., Vrtni put 1, Zagreb, radi pridržavanja uvjeta utvrđenih u dozvoli za uporabu radiofrekvencijskog spektra, nadzornik elektroničkih komunikacija donosi sljedeće

RJEŠENJE

I. Nalaže se pravnoj osobi VIP NET d.o.o. da bez odlaganja uskladi frekvenciju radijske postaje na lokaciji Škrljevo na frekvenciju f=17.725,5 MHz, koja je kao takva utvrđena u dozvoli br. MV--00763/2008.

II. Izvršenje rješenja započinje dostavom rješenja pravnoj osobi VIP NET d.o.o., Vrtni put 1, Zagreb.

III. Ovo rješenje objavit će se u »Narodnim novinama« i na službenim stranicama Hrvatske agencije za poštu i elektroničke komunikacije (dalje u tekstu: HAKOM).

Obrazloženje

Pravna osoba VIP NET d.o.o., Vrtni put 1, Zagreb (dalje: ovlaštenik) ima dozvolu br. MV-00763/2008 za nepokretnu radijsku postaju u mikrovalnoj vezi na lokaciji Škrljevo, prema kojoj je određena frekvencija radijske postaje f=17.727,5 MHz.

Sukladno ovlastima, nadzornik elektroničkih komunikacija je proveo postupak provjere uporabe radiofrekvencijskog spektra te provjere rada i uporabe predmetne radijske postaje.

Na temelju mjerenja tehničkih parametara radijskog signala, i to frekvencije, polarizacije i širine pojasa kanala, koje je provedeno na lokaciji Škrljevo dana 7. listopada 2009. od 10.00 do 14.00 sati, utvrđeno je da radijska postaje ne radi sukladno propisanoj dozvoli, jer izmjerena frekvencija radijske postaje f=17.761,5 MHz nije sukladna frekvenciji određenoj u dozvoli.

O provedenim mjerenjima sačinjeno je mjerno izvješće br. MV-04 koje se, uz zapisnik o provedenom stručnom nadzoru, nalazi u spisu predmeta.

Dana 27. listopada 2009. ovlašteniku je dostavljen zapisnik i mjerno izvješće te je od njega zatraženo očitovanje. U svom očitovanju od 9. studenoga 2009. ovlaštenik je naveo da je do odstupanja od dodijeljene frekvencije došlo ljudskom greškom, te da je odstupanje uklonjeno odmah po njegovom uočavanju.

Obzirom da iz utvrđenih činjenica nesporno proizlazi da je frekvencija rada predmetne radijske postaje nije bila sukladna frekvenciji utvrđenoj u dozvoli, nadzornik elektroničkih komunikacija je sukladno članku 114. stavak 1. točka 10. i stavka 6. ZEK-a odlučio kao u izreci ovog rješenja.

Temeljem članka 116. stavka 1. ZEK-a ovlaštenik je dužan postupiti po rješenju nadzornika elektroničkih komunikacija. U suprotnom, bit će mu izrečena upravna mjera u novčanom iznosu u visini do dvadesetostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu, sve sukladno članku 116. stavku 4. i 5. ZEK-a.

Temeljem članka 14. stavka 4. ZEK-a ovo rješenje objavit će se na službenim stranicama HAKOM-a, te u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-08/09-01/60

Urbroj: 376-09-09-02 DM/MM

Zagreb, 12. studenoga 2009.

Nadzornik
elektroničkih komunikacija
Marinko Medić, dipl. ing., v. r.

Rješenje, NN 147/2009-3591